b"\n_START_ARTICLE_\nAelle\n_START_SECTION_\nContext hist\xc3\xb2ric\n_START_PARAGRAPH_\nJa durant el per\xc3\xadode d'ocupaci\xc3\xb3 romana de Brit\xc3\xa0nia, les costes angleses havien patit incursions dels saxons del nord d'Alemanya i el sud de la pen\xc3\xadnsula de Jutl\xc3\xa0ndia. Per prevenir aquests atacs, els romans van construir fortificacions per vigilar les costes de manera constant. Per\xc3\xb2 els romans abandonaren Brit\xc3\xa0nia el 410, deixant l'illa a la seva sort._NEWLINE_Segons la Cr\xc3\xb2nica, les coses empitjoraren pels Britans quan el seu rei Vortigern va contractar mercenaris saxons per lluitar contra els pictes que atacaven des del nord. Despr\xc3\xa9s de les vict\xc3\xb2ries inicials, els cabdills dels saxons, Hengist i Horsa, es tornaren cada cop m\xc3\xa9s ambiciosos i el creixent nombre de saxons va acabar enfrontant-se als seus antics aliats. La invasi\xc3\xb3 saxona va patir un fort contratemps amb la derrota patida a la Batalla del Mont Badon, per\xc3\xb2 d\xc3\xa8cades despr\xc3\xa9s reprengueren el seu avan\xc3\xa7 i a finals del segle VI controlaven gaireb\xc3\xa9 tot el sud d'Anglaterra. Alguns autors teoritzant que Aelle liderava els saxons derrotats a Mont Badon, per\xc3\xb2 d'altres descarten la idea.\n_START_SECTION_\nRegnat\n_START_PARAGRAPH_\nSi les dates que proporciona la Cr\xc3\xb2nica anglosaxona s\xc3\xb3n precises, el regnat d'Aelle va tenir lloc en mig de l'expansi\xc3\xb3 anglosaxona per\xc3\xb2 abans de la conquesta definitiva. Aix\xc3\xb2 explicaria el llarg per\xc3\xadode de cinquanta o m\xc3\xa9s anys, en la l\xc3\xadnia de successi\xc3\xb3 dels bretwaldas entre Aelle i el segon de la llista. La idea d'una pausa en l'avan\xc3\xa7 anglosax\xc3\xb3 est\xc3\xa0 recolzada pel relat de Procopi sobre la migraci\xc3\xb3 en el segle VI des de Gran Bretanya cap al Regne dels Francs. La colonitzaci\xc3\xb3 d'Arm\xc3\xb2rica (l'actual Bretanya, a Fran\xc3\xa7a), fou duta a terme per colons de Dumn\xc3\xb2nia, la moderna Cornualla (Gran Bretanya). \xc3\x89s probable que aquest fet interrompis el flux general d'anglosaxons des del continent cap Gran Bretanya._NEWLINE_\xc3\x89s possible, per tant, que exist\xc3\xads un rei hist\xc3\xb2ric anomenat Aelle, que va arribar del continent a Gran Bretanya a finals del segle V i va conquerir la major part del que ara \xc3\xa9s Sussex. Podria haver estat un prominent cabdill militar i la seva reputaci\xc3\xb3 va fer que Beda l'inclo\xc3\xafes en la llista de governants del sud d'Anglaterra. Les batalles enumerades en la cr\xc3\xb2nica s\xc3\xb3n compatibles amb una conquesta del Regne de Sussex des de l'est a l'oest, contra una resist\xc3\xa8ncia britana suficientment forta com per aguantar catorze anys."